明堂赋
任华 (Tang)
粤若稽古巨唐。千灵累圣。二叶重光。思文烈以宗祀。象天地之圆方。考遗训。建明堂。俯南端之赫赫。㨖北极之锵锵。盘螭黝纠。捧神珠而高翥。游鹍翕习。仰层槛以回翔。星辰出纳于疏牖。虹蜺萦带于轩廊。远而望之。若扶桑吐日生高冈。近而察之。若丛云转盖陵昊苍。屹峥嵘以岑立。漫披离而翼张。其奥秘也。懿濞退槩。灵仙髣髴。肃枚枚以实实。窅眇清爽。日月来往。赫昈昈以煌煌。阶陛嶙峋而分据。栾栌磊落以相望。实造化之难测。非翰墨之所详。吾君正冠冕。垂衣裳。佩玉玺。腰干将。猛簴列。崇牙张。百揆时序。万国来王。敦行尚年。既在南而近夏。贵仁亲族。乃居东而曰阳。中主尊于太室。西导德于总章。务兢兢之孝理。匪晏晏之乐康。然后知向明之位正。随时之教盛。因方备色。乘五运以顺行。选士养贤。崇四学而敷令。岂直若斯而已哉。其宫十二以象辰。行水四周而为海。堂筵楣径。可以见乾坤之筹策。暑往寒来。可以知六九之变改。室也州之数。窗也卦之在。高得黄钟之实。柱悬列星之彩。毕千古之能事。终一人之不宰。至有虞之总期。夏后之太室。殷重屋以五。周太庙以七。伊数君之馀制。各殊途而并逸。虽信美于当年。是无取于今日。别有清河绊鸟。长沙求贽。讨论公玉之图。错综伯喈之议。傥绣桷之有渐。庶青云之可致。